L 2/16
EL
Επίσημη Εφημερίδα της Ευρωπαϊκής Ένωσης
4.1.2023
ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2023/6 ΤΗΣ ΕΠΙΤΡΟΠΗΣ της 3ης Ιανουαρίου 2023 για την έγκριση της διάθεσης στην αγορά πρωτεϊνών πίσων και ρυζιού που έχουν υποστεί ζύμωση με μυκήλια του Lentinula edodes (μανιτάρι Shiitake) ως νέου τροφίμου και για την τροποποίηση του εκτελεστικού κανονισμού (ΕΕ) 2017/2470 (Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΕ) 2015/2283 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2015, σχετικά με τα νέα τρόφιμα, την τροποποίηση του κανονισμού (ΕΕ) αριθ.
1169/2011 του Ευρωπαϊκού Κοινοβουλίου και του Συμβουλίου και την κατάργηση του κανονισμού (ΕΚ) αριθ.
258/97 του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ.
1852/2001 της Επιτροπής (1), και ιδίως το άρθρο 12 παράγραφος 1, Εκτιμώντας τα ακόλουθα: (1)
Ο κανονισμός (ΕΕ) 2015/2283 προβλέπει ότι μόνο τα νέα τρόφιμα που έχουν εγκριθεί και περιλαμβάνονται στον ενωσιακό κατάλογο νέων τροφίμων μπορούν να διατίθενται στην αγορά της Ένωσης.
(2)
Σύμφωνα με το άρθρο 8 του κανονισμού (ΕΕ) 2015/2283, με τον εκτελεστικό κανονισμό (ΕΕ) 2017/2470 της Επιτροπής (2) καταρτίστηκε ενωσιακός κατάλογος νέων τροφίμων.
(3)
Στις 12 Δεκεμβρίου 2019 η εταιρεία MycoTechnology, Inc. (στο εξής: αιτούσα) υπέβαλε αίτηση στην Επιτροπή, σύμφωνα με το άρθρο 10 παράγραφος 1 του κανονισμού (ΕΕ) 2015/2283, για τη διάθεση στην αγορά της Ένωσης, ως νέου τροφίμου, πρωτεϊνών πίσων και ρυζιού που έχουν υποστεί ζύμωση με μυκήλια του Lentinula edodes (μανιτάρι Shiitake).
Η αιτούσα ζήτησε να χρησιμοποιηθούν οι πρωτεΐνες πίσων και ρυζιού που έχουν υποστεί ζύμωση σε αρτοσκευάσματα, ψωμιά, ψωμάκια, φρυγανισμένους αρτοκύβους (κρουτόν), πίτσα, δημητριακά προγεύματος, μπάρες δημητριακών, ποτά με βάση φρούτα και λαχανικά, ποτά σε σκόνη έτοιμα για ανάμειξη, είδη ζαχαροπλαστικής από κακάο και σοκολάτα, ανάλογα γαλακτοκομικών προϊόντων και υποκατάστατα γευμάτων για τον έλεγχο του βάρους που δεν περιλαμβάνουν γαλακτοκομικά προϊόντα, προϊόντα με βάση γάλα που έχει υποστεί ζύμωση, προϊόντα με βάση ζυμαρικά, παρασκευάσματα κρέατος και προϊόντα κρέατος, σούπες (έτοιμες για κατανάλωση) και σούπες σε συμπυκνωμένη μορφή ή σκόνη, σαλάτες, ανάλογα κρέατος, ποτά με βάση το γάλα και υποκατάστατα ενός γεύματος για τον έλεγχο του βάρους, που προορίζονται για τον γενικό πληθυσμό.
(4)
Στις 12 Δεκεμβρίου 2019 η αιτούσα υπέβαλε επίσης αίτημα στην Επιτροπή για την προστασία των επιστημονικών μελετών και δεδομένων βιομηχανικής ιδιοκτησίας που υποβλήθηκαν προς υποστήριξη της αίτησης, συγκεκριμένα της λεπτομερούς περιγραφής (3) της διαδικασίας παραγωγής και των αναλύσεων της σύνθεσης του νέου τροφίμου (4).
(5)
Στις 22 Απριλίου 2020 η Επιτροπή ζήτησε από την Ευρωπαϊκή Αρχή για την Ασφάλεια των Τροφίμων (στο εξής: Αρχή) να διενεργήσει αξιολόγηση των πρωτεϊνών πίσων και ρυζιού που έχουν υποστεί ζύμωση με μυκήλια του Lentinula edodes ως νέου τροφίμου.
(6)
Στις 28 Φεβρουαρίου 2022 η Αρχή εξέδωσε επιστημονική γνώμη με τίτλο «Safety of pea and rice protein fermented by Shiitake (Lentinula edodes) mycelia as a novel food pursuant to Regulation (EU) 2015/2283» [Ασφάλεια των πρωτεϊνών πίσων και ρυζιού που έχουν υποστεί ζύμωση με μυκήλια Shiitake (Lentinula edodes) ως νέου τροφίμου σύμφωνα με τον κανονισμό (ΕΕ) 2015/2283] (5), σύμφωνα με τις απαιτήσεις του άρθρου 11 του κανονισμού (ΕΕ) 2015/2283.
(1) ΕΕ L 327 της 11.12.2015, σ. 1.
(2) Εκτελεστικός κανονισμός (ΕΕ) 2017/2470 της Επιτροπής, της 20ής Δεκεμβρίου 2017, για την κατάρτιση ενωσιακού καταλόγου νέων τροφίμων σύμφωνα με τον κανονισμό (ΕΕ) 2015/2283 του Ευρωπαϊκού Κοινοβουλίου και του Συμβουλίου σχετικά με τα νέα τρόφιμα (ΕΕ L 351 της 30.12.2017, σ. 72).
(3) MycoTechnology, Inc. (2020, δεν έχει δημοσιευθεί).
(4) MycoTechnology, Inc. (2020 και 2021, δεν έχει δημοσιευθεί).
(5) EFSA Journal 2022·20(4):7205.